**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.05.2018, ora 8.00 – 24.05.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.05.2018, ora 7.00**

**RÂURI**

Debitele au fost, în general, în scădere, exceptând cursurile inferioare ale râurilor: Someș, Timiș, Jiu și Prut, unde au fost în creștere prin propagare și râurile din bazinele hidrografice: Crasna, Barcău, Crișul Repede, Siret (exceptând râul Trotuș), bazinul superior și mijlociu al Prutului și râurile din Dobrogea, unde au fost relativ staționare.

Debitele se situează, în general, la valori cuprinse între 30-70% din mediile multianuale lunare, mai mari (peste 100 % din normalele lunare) în bazinul hidrografic Jiu și mai mici (sub 30% din normalele lunare) pe râurile din bazinele hidrografice: Crasna, Crişul Repede, Târnave, Iara, Putna, Rm. Sărat, Bârlad, pe afluenții Buzăului, Trotuşului şi Prutului, pe unii afluenți ai Oltului mijlociu și Argeșului superior.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi, în general, în scădere, exceptând râurile din bazinele: Crasna, Barcău, Crișul Repede, Siret (exceptând Trotușul), bazinul superior și mijlociu al Prutului și râurile din Dobrogea, unde vor fi relativ staționare. Pe cursul inferior al Prutului debitele vor fi în creștere prin propagare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri rapide de niveluri şi debite pe unele râuri mici din vestul și nordul țării şi din zonele de munte datorită precipitaţiilor sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 23 – 24.05.2018 a fost în scadere , având valoarea de 5400 m3/s, sub media multianuală a lunii mai (7250 m3/s).

În aval de Porţile de Fier debitele au fost în scădere pe sectoarele Gruia – Calafat și Călăraşi – Tulcea și în creștere pe sectorul Bechet – Olteniţa.

Debitul la intrarea în ţară (secţiunea Baziaş) va fi în scădere (5300 m3/s).

În aval de Porţile de Fier debitele vor fi în scădere pe sectoarele Gruia – Calafat și Brăila – Tulcea, staţionare la Bechet şi pe sectorul Hârşova – Vadu Oii și în creștere pe sectorul Corabia – Cernavodă.

**2.** **Situaţia meteorologică în intervalul 23.05.2018, ora 8.00 – 24.05.2018, ora 6.00**

**ÎN ŢARĂ**

Vremea a continuat să se încălzească. Cerul a fost variabil, cu înnorări temporare la munte, în vestul, nord-vestul și centrul țării, iar, în orele amiezii, pe arii restrânse au fost averse și descărcări electrice în zona de munte, Maramureș și în Transilvania. Ploile au fost în general slabe, astfel încât cantitățile de apă doar cu totul izolat au depășit 15 l/mp, până la 22 l/mp la Roșia Montană (jud. Alba). Vântul a suflat slab și moderat, cu unele intensificări în sudul Banatului și de scurtă durată în timpul averselor. Temperaturile maxime s-au încadrat între 22 de grade la Mangalia și 30 de grade la Giurgiu. Punctiform, dimineața în sud-estul Munteniei și spre sfârșitul intervalului în Dobrogea a fost ceață. La ora 06.00, se înregistrau valori termice cuprinse între 6 grade la Întorsura Buzăului, Joseni și Miercurea Ciuc și 20 de grade la Oravița.

*Observație: începând de ieri de la ora 06.00, au fost în vigoare 10 mesaje de atenționare cod galben privind fenomene meteo periculoase imediate, 4 emise de SRPV Cluj-Napoca și câte 2 emise de SRPV Sibiu, SRPV Timișoara și SRPV Constanța.*

**LA BUCUREŞTI**

Vremea a fost frumoasă și a continuat să se încălzească. Cerul a fost variabil, iar vântul a suflat slab și moderat. Temperatura maximă a fost de 27 de grade la Afumați și Băneasa și 29 de grade la Filaret, iar la ora 06.00, se înregistrau 14 grade la Afumați, 15 grade la stația meteo Băneasa și 16 grade la Filaret.

**3. Prognoza meteorologică în intervalul 24.05.2018, ora 8.00 – 25.05.2018, ora 8.00**

**ÎN ŢARĂ**

Vremea va fi mai caldă decât în mod normal la această dată. Temperaturile maxime se vor încadra între 24 și 31 de grade, iar cele minime, în general, între 9 și 17 grade. Îndeosebi după-amiaza și seara, în zona de munte și în regiunile vestice, iar în cursul nopții, în special în extremitatea nordică a țării, înnorările vor fi temporar accentuate și local se vor semnala averse și descărcări electrice. Vor fi condiții de grindină. În restul teritoriului cerul va fi variabil, iar astfel de fenomene se vor semnala izolat. Vântul va sufla slab și moderat, cu unele intensificări pe crestele montane. Dimineața și noaptea, pe spații mici, în zonele joase vor fi condiții de ceață.

**LA BUCUREŞTI**

Vremea va fi mai caldă decât în mod normal la această dată, cu o maximă în jurul a 30 de grade și minima de 15...17 grade. Cerul va fi variabil, iar vântul va sufla slab și moderat.

***II. CALITATEA APELOR***

***Administrația Națională ,,Apele Române”*** informează despre producerea, la data de 23.05.2018, la ora 19.00, o poluare accidentală cu substanțe necunoscute a apei râului Mureș, la cca 50 m aval de priza II, Târgu Mureș-județul Mureș, manifestată printr-o colorare în maro spre roșu a apei. Nu se cunoaște, deocamdată, sursa poluării și nici natura poluantului. Personalul specializat din GMPRA și Inspecție de la SGA Mures s-au deplasat în teren pentru investigații. Vom reveni cu informații suplimentare.

***III. CALITATEA MEDIULUI***

1. **În domeniul aerului**

Nu s-au semnalat evenimente deosebite.

**2. În domeniul solului şi vegetaţiei**

***Agenția pentru Protecția Mediului Dâmbovița și Comisariatul Județean Dâmbovița din cadrul Gărzii Naționale de Mediu*** informează despre producerea, la data de 23.05.2018, ora 13.00, în zona localității Cobia, jud. Dâmbovița, unei poluări accidentale, din cauza unei avarii la o conductă aparținând S.C. OMV Petrom S.A. S-au scurs cca 100 litri titei, fiind afectată o suprafață de cca 120 mp drum asfaltat si drum forestier (proprietate privată). Masuri întreprinse: s-a sistat pomparea in conducta iar echipele tehnice s-au deplasat la fata locului pentru aplicare de sarniera pe conducta si interventie asupra solului contaminat. Produsul petrolier va fi recuperate și transportat la Parcul 4 Cobia, pentru reintroducerea în circuitul de producție. Solul contaminat cu țiței va fi transportat la Stația de Bioremediere I.L. Caragiale.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**